b'\n_START_ARTICLE_\n\xc3\x9clenurme G\xc3\xbcmnaasium\n_START_PARAGRAPH_\n\xc3\x9clenurme G\xc3\xbcmnaasium on \xc3\xbcldhariduskool Kambja vallas Tartu maakonnas._NEWLINE_Kuni 22. detsembrini 2017 oli \xc3\xb5ppet\xc3\xb6\xc3\xb6 g\xc3\xbcmnaasiumis jagatud kahe maja vahel: 1.\xe2\x80\x935. klass T\xc3\xb5rvandi alevikus (aadressil Ringtee 1) ja 6.\xe2\x80\x9312. klass \xc3\x9clenurme alevikus (Tartu mnt 5). 8. jaanuarist 2018 sai koolipere \xc3\xbcheks \xe2\x80\x93 algklasside maja kolis T\xc3\xb5rvandist \xc3\x9clenurme g\xc3\xbcmnaasiumi uude oktoobris 2017 valminud korpusesse (Tartu mnt. 5)._NEWLINE_1984\xe2\x80\x932002 oli kooli direktor Tarmo Kerstna ja alates 2002. aastast juhib kooli Olev Saluveer._NEWLINE_Kooli nimi oli aastatel 1984\xe2\x80\x931994 \xc3\x9clenurme Keskkool.\n_START_SECTION_\nAjalugu\n_START_PARAGRAPH_\n1984. aastal valmis \xc3\x9clenurme k\xc3\xbclan\xc3\xb5ukogus 350 \xc3\xb5pilasele m\xc3\xb5eldud koolimaja, millele j\xc3\xa4rgnes normaalm\xc3\xb5\xc3\xb5tmetega staadioni ehitus. \xc3\x9clenurme staadion valmis 1990. aastal. 1992 avati kooli spordihoone. Selles on neli saali ning sealhulgas ka lasketiir._NEWLINE_1993 alustati \xc3\xbcleminekut g\xc3\xbcmnaasiumiprogrammile ning vastava tegevusloa ja nimetusega alustati t\xc3\xb6\xc3\xb6d 1994. aasta s\xc3\xbcgisel._NEWLINE_2002. aastal nimetati kool Eesti kaunimaks kooliks 2001._NEWLINE_2007. aasta seisuga \xc3\xb5ppis g\xc3\xbcmnaasiumis 27 klassikomplektis 675 \xc3\xb5pilast._NEWLINE_2010 tehti koolile juurdeehitis, kuhu mahutati muusikakool, s\xc3\xb6\xc3\xb6kla, k\xc3\xb6\xc3\xb6k ja valla raamatukogu._NEWLINE_2018 kolis 1-5 klass T\xc3\xb5rvandist uude koolihoonesse \xc3\x9clenurme._NEWLINE_2018. aastal \xc3\xbcletas kool 1000 piiri (1007 \xc3\xb5pilast) ja on sellest ajast \xc3\xbcks suurima \xc3\xb5pilaste arvuga kool Tartu maakonnas ning suurim Kambja vallas.\n_START_SECTION_\nMuusikakool\n_START_PARAGRAPH_\nKooli juures tegutsevast muusikaklassist kasvas v\xc3\xa4lja \xc3\x9clenurme Muusikakool, mis alustas tegevust 1989. aasta s\xc3\xbcgisel ja paikneb g\xc3\xbcmnaasiumiga samas hoones.\n_START_SECTION_\nMuuseum\n_START_PARAGRAPH_\nSamal aastal kooli avamisega alustas t\xc3\xb6\xc3\xb6d ka kooli muuseum, mis kajastas eelk\xc3\xb5ige koolide ajalugu ja hariduselu \xc3\x9clenurme vallas._NEWLINE_Lisaks avati 2007. aastal spordihoone 1. korrusel raadio- ja kooli \xc3\xb5ppetehnika muuseum, mille juht on endine kooli direktor Tarmo Kerstna.'